[image: ]
גוף פעולה חדש יקדם חקירה מהירה של אירועי בטיחות טיסה  הגוף, המשותף לחוקר הראשי, חיל האוויר ואגודת התעופה הכללית יפעל בנסיון לשפר בטיחות הטיסה בשמי תל אביב   15:06  28.02.2013 מאת: זוהר בלומנקרנץ 

[image: מסלול נחיתה בנתב"ג]נסיון לשפר בטיחות הטיסה בשמי ת"א: גוף פעולה חדש לשיתוף פעולה בין חוקר תאונות אוויריות ראשי במשרד התחבורה, חיל האוויר ואגודת התעופה הכללית, הוקם כדי לקדם חקירות באופן מהיר של אירועי בטיחות טיסה באזור שדה התעופה דב בת"א.  
במקביל, ייערך היום (ה) כנס בטיחות תעופה, שיתמקד בסכנה שבהימצאות מים במכלי הדלק של המטוסים, הגדלה בחורף. 
על הקמת הגוף החדש סוכם בפגישה משותפת של בכירי משרד התחבורה, חיל האוויר, אגודת התעופה הכללית ורשות שדות התעופה (רש"ת) אשר התקיימה בשבוע שעבר במשרד החוקר הראשי, עו"ד יצחק (רזצ'יק) רז; זאת על רקע ריבוי אירועי בטיחות הטיסה בין התעופה האזרחית לתעופה הצבאית באזור. 
מסלול נחיתה בנתב"ג
צילום: אבי שרף
מרחב האוויר של שדה התעופה דב בת"א צפוף במיוחד, משום שמתנקזת איליו תנועת מטוסים רבה של התעופה האזרחית והצבאית. 
שיתוף הפעולה החדש יתמקד בתיחקור מהיר ומיידי של אירועי בטיחות טיסה, כולל אירועי בטיחות טיסה קלים, כדי לאתר מגמות ולתקן יחד את המתרחש במרחב שדה התעופה דב בת"א; אם המודל יעלה יפה, ניתן יהיה ליישמו גם לאזורי שדות תעופה אחרים. 
שדה התעופה דב בת"א מתוכנן להסגר ב-2016 כאשר הפעילות המסחרית של חברות התעופה כמו ארקיע וישראייר תועתק לנתב"ג ואילו התעופה הכללית לעין שמר. 
כנס בטיחות התעופה ייערך הערב (ה) בכפר הירוק והוא מאורגן ע"י אגודת התעופה הכללית. 
"נכון שהנושא מוכר וידוע ונידון כבר בפורומים שונים, אבל בכוונתנו לחזור ולדון מחדש ולהדגיש את הנושא החשוב של זיהוי וטיפול נכון בהצטברות ובהימצאותם של מים במכלי ומערכות הדלק במטוסים", התבטא יהודה ביין, יו"ר ועדת בטיחות באגודת התעופה הכללית. 
במפגש ידונו בנושא ויובאו עצות ורעיונות של איך להימנע, איך לזהות וכיצד להיזהר ממצבים של המצאות מים בדלק. חוקר תאונות אוויריות ראשי במשרד התחבורה הביע הסכמתו להשתתף אף הוא בכנס ולתרום מנסיונם של אחרים. 

